મારવાડ – રાજસ્થાની પાઘડીની ભાત કંઈક અલગ જ હોય છે. મારવાડી પાઘડીનાં કાપડમાં જુદા જુદા કલર હોય છે જે પાઘડીને કલરફૂલ બનાવે છે. મારવાડી પાઘડી બેઠા ઘાટની હોય છે, તેનો પન્નો બહુ લાંબો નથી હોતો. મારવાડ કે જેસલમેરની પાઘડીની એક અલગ ઓળખ છે. ગુજરાતમાં જુદા જુદા પંથકની વ્યકિતની પહેચાન એક સમયમાં તેની પાઘડી પરથી કરવામાં આવતી હતી. ભાલ પ્રદેશની રંગબેરંગી બાંધણીની પાઘડી જાણીતી છે. ભાલ કે સાણંદની પાઘડી હોય કે ગોહિલવાડની, તેમાં થોડો ફેર જોવા મળતો હોય છે. યુવાનો લીલી કે કૉફી કલરની બાંધણીની પાઘડી અને મોટી ઉંમરની વ્યકિતઓ ધોળી પાઘડીઓ બાંધતા હતા. આ પાઘડીઓની વચ્ચેના ભાગમાં છેડાની જે ડિઝાઈન પાડવામાં આવતી તે ખૂબ મહેનત અને કળાનું કામ છે. વર્તમાન સમયમાં તો આવી પાઘડીઓ બાંધનારા શોધવા એ પણ કપરું કામ છે!